GABLE ปิดท้ายโรดโชว์กทม. นักลงทุนตอบรับล้นหลาม ตอกย้ำผู้นำ “Tech Enabler”
GABLE ปิดท้ายโรดโชว์ตลาดหลักทรัพย์ฯ กทม. ปลื้มนักลงทุนตอบรับล้นหลาม ก่อนเสนอขาย IPO 175 ล้านหุ้น พร้อมเทรด SET ก้าวขึ้นผู้นำ “Tech Enabler”
GABLE ปิดท้ายโรดโชว์ตลาดหลักทรัพย์ฯ กทม. ขณะที่นักลงทุนตอบรับล้นหลาม พร้อมเทรด SET ก้าวขึ้นผู้นำ “Tech Enabler”
21 เม.ย. 2566

ดร.ชัยยุทธ ชุณหะชา ประธานเจ้าหน้าที่บริหาร บริษัท จีเอเบิล จำกัด (มหาชน) หรือ GABLE เปิดเผยว่า บริษัทได้มีโอกาสจัดงานนำเสนอข้อมูลกับนักลงทุน เพื่อเสนอขายหุ้นให้แก่ประชาชนเป็นครั้งแรก (IPO Roadshow) จำนวน 175 ล้านหุ้น โดยปิดท้ายพบนักลงทุนที่ตลาดหลักทรัพย์แห่งประเทศไทยกรุงเทพมหานครในวันที่ 21 เมษายน 2566
ขณะที่ก่อนหน้านี้ได้เดินทางไปที่หัวเมืองใหญ่ 2 จังหวัด ประกอบด้วย เชียงใหม่ และอำเภอหาดใหญ่ จังหวัดสงขลา ซึ่งต้องขอขอบคุณนักลงทุนทุกท่านที่ให้การตอบรับเป็นอย่างดี
โดย จีเอเบิล คือ หนึ่งในผู้นำบริษัททางด้านเทคโนโลยีของประเทศ มีรูปแบบการดำเนินธุรกิจ ประกอบด้วย (1) ธุรกิจให้บริการโซลูชั่นระบบเทคโนโลยีสารสนเทศและดิจิทัล (Enterprise Solution and Services) มุ่งเน้นกลุ่มโซลูชั่นระดับองค์กร เพื่อตอบโจทย์ลูกค้าในการทำดิจิทัลทรานส์ฟอร์เมชั่นอย่างครบวงจร (2) ธุรกิจโซลูชั่นที่เป็นตัวแทนจำหน่ายและสร้างมูลค่าเพิ่ม (Value-added Distribution) ด้วยการเป็นพันธมิตรกับเจ้าของผลิตภัณฑ์ ซึ่งเป็นบริษัทเทคโนโลยีชั้นนำจากทั่วโลก ตอบโจทย์ลูกค้าได้ครอบคลุมยิ่งขึ้น (3) ธุรกิจบริการซอฟต์แวร์แพลตฟอร์ม (Software Platform) จากการต่อยอดความเชี่ยวชาญ ด้วยซอฟต์แวร์ที่บริษัทพัฒนาและเป็นเจ้าของเอง
ทั้งนี้การระดมทุนในครั้งนี้บริษัทมีแผนที่จะลงทุนในธุรกิจเกี่ยวเนื่องที่มีศักยภาพ เพื่อสร้างมูลค่าเพิ่มให้กับบริษัทในระยะยาว โดยเฉพาะในธุรกิจซอฟต์แวร์แพลตฟอร์ม ที่มีความสามารถในการทำกำไรสูง และจะเป็น Growth Engine ของจีเอเบิลในอนาคต รวมถึงการต่อยอดไปยังธุรกิจใหม่ๆ และการมี IT Professionals มากกว่า 1,000 คน พร้อมนำขุมพลังทางเทคโนโลยี มาต่อยอดการเป็นที่ปรึกษาให้ลูกค้าในเรื่องไอทีอย่างครอบคลุมทุกมิติ เพื่อเพิ่มขีดความสามารถในการแข่งขัน และสามารถตอบโจทย์ผู้บริโภคในยุคดิจิทัลไปด้วยกัน นอกจากนี้ ยังเตรียมนำไปใช้เป็นเงินทุนหมุนเวียน และ ใช้ชำระคืนเงินกู้ยืมสถาบันการเงินของกลุ่มบริษัท
ด้าน นายสมภพ กีระสุนทรพงษ์ กรรมการผู้อำนวยการ บริษัทหลักทรัพย์ ฟินันเซีย ไซรัส จำกัด (มหาชน) ในฐานะที่ปรึกษาทางการเงิน และผู้จัดการการจัดจำหน่ายและรับประกันการจำหน่ายหุ้นสามัญเพิ่มทุนของบริษัท GABLE เปิดเผยว่า การเดินสายไปให้ข้อมูลกับนักลงทุนในครั้งนี้ ทำให้นักลงทุนเข้าใจข้อมูลธุรกิจ วิสัยทัศน์ และแผนการเติบโตในอนาคตของจีเอเบิลได้อย่างชัดเจนยิ่งขึ้น รวมถึงความเชื่อมั่นของนักลงทุนสถาบัน ที่มองเห็นปัจจัยพื้นฐานที่แข็งแกร่งของจีเอเบิล ซึ่งดำเนินธุรกิจมามากกว่า 33 ปี เป็นผู้อยู่เบื้องหลังลูกค้าองค์กรในการนำเทคโนโลยีเข้ามาเพิ่มขีดความสามารถในการแข่งขัน และตอบโจทย์ธุรกิจในการทำดิจิทัลทรานส์ฟอร์เมชั่นด้วยบริการที่ครบวงจร
ขณะที่ จีเอเบิลมีรายได้ในรูปแบบ Recurring income อยู่ในระดับสูง ณ วันที่ 31 ธันวาคม 2565 อยู่ในระดับ 51% และมีงานโครงการและบริการที่ได้รับคำสั่งซื้อจากลูกค้าแล้ว (Backlog) จำนวนกว่า 4,100 ล้านบาท คาดว่าจะรับรู้ปีนี้ประมาณ 2,900 ล้านบาท นอกจากนี้ จีเอเบิลกำลังเดินไปสู่ธุรกิจที่มีการเติบโตแบบ Growth Engine ในธุรกิจพัฒนาซอฟต์แวร์แพลตฟอร์มของตนเอง ธุรกิจนี้มีรายได้เติบโตต่อเนื่อง 3 ปีที่ผ่านมา (CAGR ในปี 2563 – 2565) เติบโตระดับ 32% และมีอัตรากำไรขั้นต้นเฉลี่ยที่สูงถึงกว่า 50% สะท้อนภาพรวมผลการดำเนินงานที่เติบโตอย่างแข็งแกร่งในอนาคต
สำหรับผลการดำเนินงานในปี 2565 กลุ่มบริษัทมีรายได้จากการขายและบริการ 4,731 ล้านบาท และมีกำไรสุทธิ 268 ล้านบาท โดยกำไรสุทธิเติบโตเกือบ 10% เมื่อเทียบกับปีก่อน และเติบโตต่อเนื่องตลอด 3 ปีที่ผ่านมา (ปี 2563-2565) ซึ่งเป็นไปตามแผนธุรกิจของกลุ่มบริษัทที่ต้องการมุ่งเน้นโซลูชั่นที่มีอัตรากำไรขั้นต้นที่สูงขึ้น โดยในปี 2563 อัตรากำไรขั้นต้นอยู่ที่ 18.27% ขึ้นไปแตะระดับ  21.20% ในปี 2565